
PRESKRIPZIO TEKNIKOEN AGIRIA 
1.- KONTRATUAREN OBJEKTUA 
Kontratuaren objektua da Itzultzaile Zerbitzu Ofizialak eskatzen dituen gaztelaniatik euskararako eta euskaratik gaztelaniarako itzulpenak, postedizioak, gainbegiraketak eta itzulpen-prozesuarekin zerikusia duten bestelako atazak egitea, preskripzio tekniko hauen 2. puntuan zehaztuko denaren arabera. Honako sorta hauetan sailkatzen dira testuak: 
1. sorta [ES>EU]: Europako, Estatuaren eta EAEren lege-testuak, eta lege-xedapenen inguruko beste testu batzuk. 
2. sorta [ES>EU]: Zientzia, teknika eta prestakuntzari buruzko testuak, hala nola lanbide-kualifikazioak, prestakuntza-zikloen curriculumak eta horien antzeko beste testu batzuk, lanbide-heziketaren eremukoak, guztiei dagozkien dekretuak barne, baita prestakuntzarako erabiltzen diren ikasgela birtualen itzulpen eta lokalizazioak ere. Halaber, bestelako programa informatikoen eta web-orrialdeen itzulpenak eta lokalizazioak, baita horiei buruzko eskuliburuen itzulpenak ere.
2.- ADJUDIKAZIODUNAREN EGINKIZUNAK 
Enpresa adjudikaziodunak bere gain hartuko ditu gaztelaniatik euskararako itzulpenak, hizkuntza pare horretako testu elebidunen zuzenketak eta itzulpen-prozesuarekin zerikusia duten bestelako atazak, bezeroari entregatzeko moduko kalitatezko produktua lortu arte. 
Zuzen bete beharko dira hizkuntza-alderdiak, gramatikakoak, estilistikakoak, lexikokoak eta terminologiakoak, IZOren hizkuntza-irizpideekin bat.
Horretaz gain, eta batik bat, Itzulpen Zerbitzu Ofizialak lanaren kalitateari begira unean-unean / kasu bakoitzean jartzen dituen hizkuntza-, terminologia- eta estilo-irizpideak ere bete beharko dira. 
Lanak itzulita, autoberrikusita eta zuzenduta emango ditu beti enpresa adjudikaziodunak, eta lanek ez dute akats mekanografiko, tipografiko, hizkuntzako, estilistikako, formatuko, itzulpeneko, ulermeneko ez aurkezpenekorik izango. 
Testuaren diskurtsoa irakurterraza eta autonomoa izango da; ez du itzulpena denik eman behar, jatorrizko testua baizik. Horren ondorioz, edukia eta tonua zein diren jakiteko gidaria izango da jatorrizko testua, eta horri heldu beharko dio itzulpenak, erabateko fideltasunez. 
Premia ezin izango da inoiz ere erabili lan baten kalitate txarra justifikatzeko arrazoitzat. 
Hemen zehaztu da zein ataza egin beharko duen enpresa adjudikaziodun bakoitzak sortaren arabera: 
ITZULPENA: Oro har, sorta bakoitzeko ezaugarrien arabera UNE-EN ISO 17100:2015 Arauan ezarrita dauden aurreprodukzio- eta itzulpen-prozesuetako ataza guztiak. 
Beraz, hitzaren prezioaren barruan sartuko dira itzulpen-espediente bati lotutako ataza hauek: 

a) Itzulgaiak jaso IZOren berariazko aplikazioaren bidez; IZOk hala erabakiz gero, beste bideren bat ere erabili ahal izango da lana jasotzeko. 
b) IZOk hala eskatuz gero, testu-pareak aztertu, lerrokatu, prestatu eta, oro har, UNE-EN ISO 17100:2015 Arauaren D eranskinean zerrendatutako atazak egikaritu. 
c) Itzulpena egin (UNE-EN ISO 17100:2015 Arauaren 5. puntuan zerrendatutako atazak). 
a. Itzulpen-prozesuaren barruan, beti egin beharko da autoberrikusketa[footnoteRef:2].  [2:  Kontratazio honen ondorioetarako, AUTOBERRIKUSKETA izango da ISO 17100:2015 Arauko AUTOCOMPROBACIÓN (UNE-EN ISO 17100:2015 Arauaren 5.3.2 puntuan dago definituta). ] 

b. Itzulpen-prozesuaren barruan, beti egin beharko da zuzenketa[footnoteRef:3].  [3:  Kontratazio honen ondorioetarako, ZUZENKETA izango da ISO 17100:2015 Arauko REVISIÓN (UNE-EN ISO 17100:2015 Arauaren 5.3.3 puntuan dago definituta). ] 

d) Terminologian, kalitate-kontrola egin: testu barneko kohesioa zaindu (itzulpen-memorietatik edo itzultzaile automatikotik datozen unitateak eta itzulitakoak modu koherentean emanez) eta koherentea izan arloko terminologiarekin.  
e) Jatorrizkoaren baliokidea den azken dokumentua eta dokumentu elebiduna edo itzulpen-memoria entregatu IZOren berariazko aplikazioaren bidez; IZOk hala erabakiz gero, beste bideren bat ere erabili ahal izango da lana entregatzeko. 
 
ZUZENKETA: 
· Espediente barneko itzulpen-prozesuaren barruan dago beti zuzenketa-ataza (UNE-EN ISO 17100:2015 Arauaren 5.3.3 puntuan dago definituta). Beti egin beharko da, eta ez da aparte ordainduko: itzulpenaren hitzeko prezioaren barruan sartuko da. 
TERMINOLOGIA: 
· Terminologia-koherentziaren ataza beti bete beharko da sorta guztietako itzulpen- edo zuzenketa-espedienteen barruan. Ez da aparte ordainduko: itzulpenaren edo zuzenketaren hitzeko prezioaren barruan sartuko da. 
· Baldin eta, salbuespen modura, espediente bati lotutako glosario terminologikorik eskatzen bada (termino-zerrendak, hala nola lexikoak, tesauroak edo aurkibideak AKPAren 5.1. puntuan zehaztutako prezioetatik abiatuta eta hornitzaileak kontratua sinatzerakoan hitzeko ezarritako prezioa abiapuntutzat hartuta, horren arabera ordainduko da glosarioko termino bakoitza. 

3.- BALIABIDE TEKNOLOGIKOAK
Itzultzaile Zerbitzu Ofizialak erabiltzen dituen programa eta aplikazioekin bateragarriak diren tresnak zein bestelako baliabide teknologikoak eduki beharko ditu enpresa adjudikaziodunak, eta erabiltzen jakin. Gutxienez: 
· Itzulpen Zerbitzu Ofizialak darabiltzanekin bateragarriak diren lanabes ofimatikoak; 
· Itzulpen Zerbitzu Ofizialak darabiltzanekin bateragarriak diren Ordenagailuz Lagundutako Itzulpenetarako (OLI) tresnak; 
· kalitate-kontrolerako eta terminologia kudeatzeko tresnak; 
· hainbat lanetan agertzen diren formatuak tratatzeko (XML, XLIFF, JSON…) beharrezkoak diren aplikazioak; 
· glosario terminologikoak kudeatzeko aplikazioak; 
· Itzulpen Zerbitzu Ofizialarekin lotzeko eskatzen diren aplikazio telematikoak ezartzeko aukera; 
· behar besteko gaitasuna eta segurtasuna eskaintzen duten sareko konexioak; 
· horretarako behar den hardwarea: ordenagailuak, zerbitzariak, segurtasun-kopiak, etab. 
· 2. sortaren enpresa adjudikaziodunak, autoprestakuntza plataformetarako landutako edukiak itzultzeko eta jatorrian duten egitura beraren arabera antolatzeko behar diren baliabideak (PO, SCORM, XHTML, HTML, HTML5, XML eta TXT formatuetan edo plataforma horietan erabili ohi diren gainerako fitxategi-formatuetan).
4.- IZOren TESTU-EREDUAK, ITZULPEN-MEMORIAK ETA ITZULTZAILE AUTOMATIKOA ERABILTZEA 
Itzultzeko testuarekin batera, oro har, aurrez prestaturiko itzulpen-memoriak bidaliko ditu IZOk. Era berean, itzultzaile automatiko neuronalarekin aurreitzulita bidal ditzake itzulgaiak. Halakoetan, AKPAren 5.1. puntuan zehaztutako prezioaren arabera fakturatuko dio enpresak IZOri. 
Itzulpen-unitate guztiak irakurri eta, hala badagokio, zuzendu egin behar dira, guztiak ordainduko dira eta. 
a) Itzulpen-memoriarekin % 95 eta % 100 bitartean bat datozen itzulpen-unitate guztiak (testu barruko errepikapenak barne) irakurri behar ditu enpresa adjudikaziodunak, eta, beharrezkoa bada, moldatu, itzuli beharreko gainerako zatiak osotasunarekin bat modu koherentean itzulita egon daitezen, eta, bestetik, itzulitakoetan akatsak egonez gero, akatsak zuzendu, testua zuzen joan dadin. 
b) Itzulpen-memoriarekin % 85 eta % 94 bitartean bat datozen itzulpen-unitate guztiak irakurri, zuzendu, moldatu eta osatu behar ditu enpresa adjudikaziodunak. 
c) Itzulpen-memoriarekin % 85 baino antzekotasun txikiagoa duten itzulpen-unitateak, baldin eta proiektuan itzuli gabe agertzen badira, itzuli egin behar ditu enpresa adjudikaziodunak, itzulpen-unitate guztien eta testu osoaren terminologia eta koherentzia aintzat hartuta. 
d) [bookmark: _Hlk177975418]Itzulpen-memorian ezer aurkitu ez eta IZOk itzultzaile automatikoa erabiltzen badu itzulpen-unitateak aurreitzultzeko, itzulpen-unitate guztiak irakurri behar ditu enpresa adjudikaziodunak, eta, beharrezkoa bada, moldatu, itzuli beharreko gainerako zatiak osotasunarekin bat modu koherentean itzulita egon daitezen, eta, bestetik, itzulitakoetan akatsak egonez gero, akatsak zuzendu eta testua zuzen joan dadin. 
e) Ereduetan oinarritutako testuak direnean ere, testu osoa irakurri behar du enpresak, eta, testuan akatsak egonez gero, zuzendu egin behar ditu, testua zuzen joan dadin
5.- LAN-EGUTEGIA 
Enpresa adjudikaziodunak bermatu beharko du zerbitzua emateko prest egongo dela lanegun guztietan, hau da, neguko ordutegian, goizeko 8:00etatik arratsaldeko 17:00etara eta udako ordutegian (ekain, uztail, abuztu eta irailean), 8:00etatik arratsaldeko 15:00etara. Jaieguntzat hartuko dira asteburuak eta Euskal Autonomia Erkidego osoko jaiegun ofizialak. 
Halaber, enpresa adjudikaziodunak eskubidea izango du egoitza duen herriko jaiegun ofiziala hartzeko, aurretiaz IZOri jakinarazita. Horietaz aparte beste etenik egin nahi badu hornitzaileak, IZOrekin adostu beharko du aurretiaz. 
Era berean, urteko hil guztietan lan-erritmo berean jarduteko gai izan behar du adjudikaziodunak. 
6.- LANAK ENTREGATZEA 
Eskatutako lanak IZOk ezarritako epean entregatuko dira, IZOk kasu bakoitzerako jarritako bidea erabiliz. Epea bete ezean, Administrazio Klausula Partikularren Agirian ezarritako eskalaren araberako penalizazioa ezarriko da. Itzulpen- edo zuzenketa-lanen dokumentuekin batera, hala dagokionean, glosario terminologikoak entregatuko dira, baita itzulpen-memoriak / dokumentu elebidunak ere, edo IZOren memoriak zuzenean elikatu, IZOk zehaztutakoaren arabera. 
IZOk edozein unetan eska diezaioke enpresa adjudikaziodunari ordura arte egindako lanaren zatiren bat emateko, nahiz eta erabat buruturik ez eduki.

7.- LAN-GAITASUNA 
Enpresa adjudikaziodunari itzulpen-lan bat ematen zaionean, lanegun bakoitzean lan horretako gutxienez 20 orrialde itzultzeko gauza izan behar du (orrialde-tipoa 240 hitzekoa da).  
Orrialdetzat joko da: 
1.- Erabat itzultzeko den orri bat, jatorrizko testuaren arabera 240 hitz dituena. 
2.- Itzulpen-memoriek edo/eta itzultzaile automatiko neuronalak lan-kargan dakartzaten aldagaiak aintzat hartzeko, AKPAn prezioa finkatzeko zehaztu diren portzentajeak aplikatuko dira, erabat itzultzeko diren 240 hitzi dagokien prezioa oinarri hartuta. Esaterako, % 95-100 tarteko baliokidetasuna badute, % 50eko prezioa, beraz, 480 hitz.   
Proiektuan testu-ereduek, itzulpen-memoriek eta itzultzaile automatikoak emandako bat-etortzeen arabera kalkulatuko da zenbat orrialde itzuli behar diren itzulpen-lanetan lanegun bakoitzean, hau da:  
· % 85 baino gutxiagoko antzekotasuna duten itzulpen-unitateetako hitz guztiak zenbatuko dira, baldin eta proiektuan itzuli gabe agertzen badira; 
· proiektuko segmentuak itzultzaile automatikoarekin itzulita badaude, hitz-kargaren % 70 zenbatuko da; 
· % 85 eta % 94 arteko antzekotasuna duten itzulpen-unitateetako hitzen % 80 zenbatuko da, 
· eta % 94 baino gehiagoko antzekotasuna daukaten itzulpen- eta berrikusketa-unitateetako hitzen erdia zenbatuko da (testu barruko errepikapenak barne). 

Agindutako zeregina itzultzaile automatikoarekin aurreitzulitako segmentuak posteditatu behar direnean, edo ereduetan oinarritutako gainbegiratze-lana denean, lanegun bakoitzean lan horretako gutxienez 30 orrialde egikaritzeko gauza izan behar du adjudikaziodunak (orrialde-tipoa 240 hitzekoa da). 
8.- LANGILEAK 
8.1. Itzultzaileak 
Enpresa adjudikaziodunak aurrez zehaztu beharko ditu sorta bakoitzerako izendatu behar dituen itzultzaileak. Sorta horretako espediente bakoitzean itzultzaile horietako bat izango da proiektuaren arduradun, espedientea hasten denetik eta amaitu arte. Espedientean, beraz, itzultzaile hori izango da gainerako kideen koordinatzaile eta IZOrako egindako itzulpen eta zuzenketen arduradun. 
Beren lana egokiro bete ahal izateko, UNE EN ISO 17100:2015 Arauaren 3.1.3 atalean azaltzen diren konpetentzia profesional guztiak izan beharko dituzte itzultzaileek, hau da:  
a) Itzultzeko konpetentzia: edukiak UNE EN ISO 17100:2015 Arauaren 5.3.1 apartatuan ezarritakoaren arabera itzultzeko gaitasuna, eduki linguistikoa ulertzeko eta sortzeko arazoak gainditzeko gaitasuna barne, baita bezeroaren eta itzulpen-zerbitzuen hornitzailearen artean adostutakoa eta proiektuak izan ditzakeen bestelako zehaztapenak betez edukia xede-hizkuntzan emateko gaitasuna ere. 
b) Hizkuntza- eta testu-konpetentzia jatorri- eta xede-hizkuntzetan: jatorri-hizkuntza ulertzeko gaitasuna, jarioa xede-hizkuntzan eta testu-motaren araberako konbentzioen ezagutza orokor edo espezializatua. Hizkuntza- eta testu-konpetentziaren barruan sartzen dira ezagutza hori aplikatzeko gaitasuna itzulpena egitean edo beste eduki bat xede-hizkuntzan ematean. 
c) Informazioa bilatu, eskuratu eta prozesatzeko konpetentzia: jatorri-hizkuntzako edukia ulertu eta edukia xede-hizkuntzan emateko behar den hizkuntza-ezagutza eta ezagutza espezializatu osagarria eskuratzeko gaitasuna. Informazioa bilatu, eskuratu eta prozesatzeko konpetentziaren barruan sartzen dira eskarmentua ikerketa-tresnak erabiltzen eta gaitasuna erabilgarri dauden informazio-iturriak eraginkortasunez erabiltzeko estrategiak garatzeko. 
d) Konpetentzia kulturala: jatorri- eta xede-hizkuntzak erabiltzen dituzten kulturen ezaugarri diren portaera-arauei, terminologia eguneratuari, balio-sistemei eta tokiko konbentzioei buruzko informazioa erabiltzeko gaitasuna. 
e) Konpetentzia teknikoa: itzulpen-prozesuko ataza teknikoak baliabide teknikoak 
erabiliz egiteko behar diren ezagutza, gaitasunak eta trebeziak; baliabide tekniko horien artean daude, besteak beste, itzulpen-prozesuen oinarri diren informazio-teknologiaren sistemak eta tresnak. 
f) Eremuaren konpetentzia: jatorri-hizkuntzan emandako edukia ulertzeko gaitasuna, eta eduki hori xede-hizkuntzan estilo eta terminologia egokia erabiliz emateko gaitasuna. 
8.2. Kudeatzailea 
Enpresak, aipatutako langileez gain, kudeatzaile bat izendatuko du adjudikatu zaion sorta bakoitzeko. Horri dagokionez, enpresak ez du zertan aurkeztu kudeatzaile berezitua lehiaketa-fasean aurkeztuko den sorta bakoitzerako; bai, ordea, adjudikatu zaion sorta bakoitzerako. 
Kudeatzaile hori izango da sorta horretan IZOrako egindako itzulpen eta zuzenketen arduradun eta testuen ezaugarriei buruzko solaskidea. Bere lana egokiro betetzeko moduan izateko, UNE EN ISO 17100:2015 Arauaren 3.1.7 atalean azaltzen diren konpetentzia profesional guztiak izan beharko ditu kudeatzaileak, hau da: 
Itzulpen-zerbitzuen hornitzaileak bermatu behar du itzulpen-proiektuen kudeatzaileek konpetentzia dokumentatu eta egokia daukatela itzulpen-zerbitzuak ematean itzulpen-zerbitzuen hornitzailea laguntzeko, bezeroaren zehaztapenak eta proiektuaren beste batzuk bete ahal izateko. 
Prestakuntza formalaren edo informalaren bitartez lortu daiteke itzulpen-proiektuen kudeaketarako konpetentzia egokia (adibidez, goi-mailako hezkuntzako ikastaro garrantzitsu baten bidez, edo prestakuntza praktiko berariazkoaren bidez, edo sektorean eskuratutako esperientziaren bidez). 
Prestakuntza jaso eta betebeharrak bete bitartean, itzulpen-zerbitzuen sektorearen oinarrizko ulerkuntza garatu beharko lukete itzulpen-proiektuen kudeatzaileek, baita itzulpen-prozesuaren ezagutza sakona ere, eta proiektuen kudeaketari buruzko trebeziak jakin. 
8.3. Espediente bakoitzean parte hartu dutenak 
Enpresa adjudikaziodunak lan bakoitzean parte hartu duten itzultzaile, zuzentzaile eta terminologoen izenak jakinaraziko dizkio IZOri, hala eskatuz gero IZOk.
9.- AURREIKUSITAKO LAN-ZAMA  
Aurreko urteetan izandako lan-zama oinarritzat hartuta, sorta bakoitzerako aurreikus daitekeen lan-karga hau da:  

	Sortak 
	2026 HITZ KOPURUA
	2027 HITZ KOPURUA
	2028 HITZ KOPURUA

	1. sorta
	520.000
	530.000
	110.000

	2. sorta
	580.000
	590.000
	165.000



Aipatutakoa aurreikuspen hutsa da, ez du botere adjudikatzailea lotuko. Gainera, aintzat hartu behar da 2025eko urriaren 1era arteko datuetan oinarrituta egin direla aurreikuspenok, eta, harrezkero, itzulpen-sektorean ezartzen ari diren itzulpen-tresna berriek aurreikus ezin litekeen eragina izan dezaketela eskarietan.

